ANC ‘onthuts’ oor gebeure in ZimbabweGwede Mantashe (Foto: ANA) Gwede Mantashe, sekretaris-generaal van die ANC, het gesê die party was onthuts oor die militêre oorname in Zimbabwe wat Robert Mugabe se 37 jaar lange bewind tot ŉ einde gebring het. Daar was geen gesprekke of waarskuwings tussen Zimbabwe se Zanu-PF en die ANC oor die verwydering van Mugabe nie. “Ons het nie geweet wat gebeur nie. Enigiemand wat dink iemand anders het in ons oor gefluister dat Mugabe verwyder gaan word, moet weet dat dit glad nie gebeur het nie,” het Mantashe aan verslaggewers in Johannesburg gesê. “Ons was onthuts, maar ons het die ontwikkelings binne die Zanu-PF dopgehou, vandat [voormalige visepresident] Joyce Mujuru uitgeskop is. Daar was ŉ reeks gebeure in Zanu-PF wat ons bekommer het, maar ons het geen beheer daaroor gehad nie, want dit is ŉ sustersparty.” Adjunkpresident Emmerson Mnangagwa se afdanking was ook ŉ verrassing vir die ANC, het hy bygevoeg. Pres. Jacob Zuma het vroeër met Mnangagwa in Pretoria vergader. Hy het uit Zimbabwe gevlug nadat hy vroeër vandeesmaand afgedank is en sal na verwagting later Woensdag terugkeer na die land. Die 75-jarige is deur die Zanu-PF genomineer om die presidentskap oor te neem en sal Vrydag ingesweer word. Jacob Mudenda, speaker van die Zimbabwiese parlement, het Mugabe se bedanking Dinsdag bevestig toe die parlement vergader het, met ŉ mosie om Mugabe te vervolg. Hy het gesê hy het ŉ brief van die 93-jarige ontvang om die beplande aanklagproses te staak. Mugabe is al sedert 1980 president van Zimbabwe toe die land onafhanklikheid bekom het. Nuus oor Mugabe se bedanking het tot feesvieringe in Harare gelei.